Islamabad 3. júna (TASR) - Päť ľudí, vrátane kmeňového vodcu, vládneho úradníka, policajta a novinára, zahynulo v sobotu večer pri výbuchu bomby nastraženej pri ceste v okrese Badžaur na severozápade Pakistanu. Informovali o tom dnes pakistanské médiá.
K explózii došlo neďaleko hraníc s Afganistanom, keď sa skupina mužov vracala do miestneho hlavného mesta Khár po policajnej operácii na zadržanie osoby podozrivej z vraždy významného zdravotníckeho predstaviteľa.
V oblasti Badžaur zaznamenali v posledných mesiacoch zvýšenú aktivitu ozbrojených islamistických fundamentalistov napojených na hnutia Taliban a al-Káida. Rovnako výbuch trhaviny nastraženej popri cestnej komunikácii si 17. februára vyžiadal život popredného badžaurského chirurga.